Ford-aanleg in Silverton gaan van krag tot kragFord se fabriek in Silverton, Pretoria. (Foto: Verskaf) Ford se fabriek in Silverton, Pretoria vervaardig drie verskillende modelle vir 148 markte wêreldwyd. Dié modelle is die Ranger, Everest en Raptor. Maar dis nie só eenvoudig nie. Onthou, ŉ Ranger het drie bakstyle: enkel, super en dubbelkajuit. Dán is daar linker- en regterhandstuur. Dit is ook nie die enigste verskille nie – elke mark se konfigurasie verskil. Ek het gister ŉ swart supercab Ranger Limited met ŉ linkerhandstuur gesien. Iets wat ons nie hier kry nie. Wat ek probeer verduidelik, is hoe ingewikkeld die proses is. Elke harnas, wiel, enjin, naamplaatjie en onderdeel is op die perfekte tyd by die produksielyn. As ŉ mens langs die produksielyn in die trollie ry, kan ŉ mens nie anders as om jou te vergaap aan hoe presies alles inmekaar pas nie. Toe begin ek dink … hoe berei Ford hom voor vir skommelinge in die mark? Ford se fabriek in Silverton, Pretoria. (Foto: Verskaf) As Ford skielik twee keer die aantal Rangers verkoop, moet hulle iewers vandaan kom. Wat gebeur as hul mededingers skielik ŉ reuse-aanbod in die mark gooi en hul verkope neem af? Toe begin dit insink van hoe ŉ groot onderneming dit is om voertuie te bou. Enige plek in die wêreld. Dán neem ek nie eens ons wispelturige mannekrag in ag, nog minder die vakbonde nie. Nietemin, Ford se nuwe Ranger skiet die ligte uit oor die hele wêreld, en met die nuwe Raptor kan Ford eenvoudig net nie byhou nie. Die oplossing is eenvoudig. Wel, eintlik verskriklik ingewikkeld, maar die feit bly staan dat Ford ŉ derde skof moes inbring in Silverton. Dis nou nie net so eenvoudig soos bou ŉ ekstra 214 karre ŉ dag nie. Daar moet 1 200 mense aangestel word. Hulle moet opgelei word. Wanneer gebeur daai opleiding? Wie doen dit? Ockert Berry, Ford se adjunkpresident: Bedrywighede, sê hulle het reeds verlede Maandagaand die derde skof afgeskop. Ford se fabriek in Silverton, Pretoria. (Foto: Verskaf) Hy’t gedink die eerste skof sou in die omgewing van 50 tot 60 karre kon oplewer. Die manne het hul staal gewys met ŉ indrukwekkende 120! Ford glo dat die derde skof teen kapasiteit sal loop teen Augustus. Die verhoogde kapasiteit by die aanleg is nie die enigste probleem of oplossing nie. Daai karre wat vervaardig word, moet uitgevoer word. Durbanhawe hardloop op grond van kapasiteit en die opeenhoping daar kan nie eenvoudig opgelos word nie. Ford het dus besluit om ŉ multi-port-strategie te gebruik. Hulle sal nou 1 000 karre per maand deur Port Elizabeth uitvoer. Neale Hill, besturende direkteur van Ford Motor Company South Africa, sê die operasies by Port Elizabeth se hawe is fantasties en hulle sien ŉ puik toekoms vir Ford daar. Ford se fabriek in Silverton, Pretoria. (Foto: Verskaf) Ford se beleggings van R11 miljard oor die afgelope dekade baat nie net vir Ford nie. Ook nie net die 1 200 personeellede nie. In die hele toevoerketting is daar 10 000 poste en in die hele waardeketting 60 000 poste geskep. Dis fantasties vir ons ekonomie. Ford se Struandale-enjinaanleg in Port Elizabeth is ook nou volstoom aan die gang en bou 250 000 enjins per jaar vir plaaslike gebruik en uitvoermarkte. In ŉ mark waar politieke onsekerheid en wispelturige wisselkoerse amok maak met handel in Suid-Afrika, is dit gerusstellend dat dit só goed gaan by Ford.